कहते हैं न कि अपराध कभी छिपाए नहीं छिपता है. इंद्राणी के साथ भी ऐसा ही हुआ. 24 अप्रैल, 2012 को गायब हुई शीना के संबंध में उस की मां इंद्राणी कहती रही कि वह अमेरिका गई है. 2015 के जुलाई माह में इंद्राणी के ड्राइवर श्याम को मुंबई पुलिस ने अवैध हथियार रखने के जुर्म में पकड़ा. जब पुलिस ने पूछताछ की तो उस ने शीना की हत्या का खुलासा किया. श्याम ने बताया कि शीना की हत्या उस की मां इंद्राणी ने कराई और उस की लाश को रायगढ़ के जंगल में फेंक दिया. 3 साल पहले हुए इस हत्याकांड का खुलासा मुंबई पुलिस के लिए चुनौती भरा काम था. उस ने श्याम को साथ लिया और रायगढ़ में उस जगह गई. रायगढ़ पुलिस ने बताया कि 2012 में यहां एक शव मिला था. ग्राम अधिकारी गणेश धेने ने बताया कि वह जंगल में आम लेने गया था. वहां उसे कुछ जला दिखा. तब उसे कुछ शक हुआ. छानबीन करने पर वहां एक नरकंकाल मिला. पुलिस ने पक्के सुबूत पाने के बाद इंद्राणी को पकड़ा. उस से पूछताछ शुरू की. देखते ही देखते हाईप्रोफाइल मामला पूरे देश में छा गया. अखबार, चैनलों और सोशल मीडिया ने अपनीअपनी जानकारी के हिसाब से इस मामले को सामने लाना शुरू कर दिया. पुलिस भी इस मामले में रोज नए खुलासे करती रही है. जिस बेटी शीना को इंद्राणी ने अपनी बहन बता कर दूसरे पति पीटर से मिलवाया था वही इंद्राणी को परेशान करने लगी. शीना के नाजायज रिश्ते पीटर मुखर्जी की पहली पत्नी के बेटे राहुल से बन गए. यह बात इंद्राणी और उस के पति पीटर को पसंद नहीं थी. शीना गर्भवती हो चुकी थी. जब इंद्राणी उस को समझाने की कोशिश करती तो वह उलटे इंद्राणी के चरित्र को ले कर ही ताना देती. शीना ने मां इंद्राणी को धमकी दी कि अगर उसे जायदाद में हिस्सा नहीं दिया तो वह पीटर मुखर्जी को यह बता देगी कि हमारे बीच मांबेटी का रिश्ता है. इंद्राणी की कंपनी 8 सौ करोड़ की कंपनी थी.